text: SF: Drop bryster på busser  
  05 november 2014 kl. 15.01
  Reklamer for brystimplantater sat på busser fra Sydtrafik vækker ærgrelse og forargelse hos SF-politiker. Hun vil have dem fjernet.
  "Jylland bliver kønnere. Nye bryster. 25.000 kroner." 
  Tilbuddet kommer fra Nygart Privathospital, der har specialiseret sig i plastikkirurgi og som gerne bruger provokerende reklamer for at lokke kunderne til.
  Reklameteksten med et billede af en kvindes bryster kan ses på Sydtrafiks busser blandt andet i Esbjerg og Sønderborg.
  SFs regionalpolitiker Ida Damborg rejser nu kritik af reklamen og af Sydtrafik for at promovere den.
  - Jeg bliver meget forarget over, at busser, der for en stor del er finansieret af kommunale og regionale midler, tjener penge på at fortælle unge piger, at hvis ikke I får lavet jeres bryster ligeså perfekte som dem, der er på reklamen, så er I med til at gøre jeres land grimmere, siger hun.
  Udover at være regionalpolitiker underviser Ida Damborg unge i dagligdagen. Hun er overbevist om, at den slags reklamer påvirker de unge negativt.
  Sydtrafik siger, at det er op til de vognmænd, der ejer busserne, at vurdere hvilke reklamer, der skal sættes på dem.
  Hør hvad Ida damborg, SF, siger (varighed: 0.48 min.)
  
  